钦定古今图书集成/明伦汇编/氏族典/第288卷 > 《族谱图后序》前人
## 钦定古今图书集成/明伦汇编/氏族典/第288卷 > 《族谱图后序》前人

某作《族谱》，既阙其所疑，与其所不知旧谱所无者，亦
不敢妄有增加，然尚有当考订者。我七世祖妣宗氏，
观文殿学士忠简公泽之女弟，忠简之子直秘阁颖
志其墓，孙男五人，其二人，曰公显、公焕。今见于《谱》者
孙男七人，惟上三人与《志》合，其下有无咎、少亮、潜之
扬祖，而无公显、公焕。志乃当时所作，必无谬误，非名
之更易，则《谱》之脱遗也。浦江之花桥有黄将军庙，在
我九世祖墓之旁。将军名仁，环乡先生倪朴为立传，
载其捍卫乡井之功甚悉，子孙至今不绝。同里细人
之家皆黄姓，而散处于邑中者多士族，疑上世必同
所自出，岁久而失其世次，《谱》所以不及也。义乌之芦
砦，有绍熙四年进士名耕，字子野，仕“至郡通守。”按《登
科记》，于我曾祖为诸父行，不知何以亦不入于谱也。
抑尝观太史公庭坚自序，其先金华人，七世以上失
其谱，而丰城乃于七世之上又愬求得其四世。且谓
其先由秀而婺，由婺而洪。越之新昌有庭坚同年进
士某，推序昭穆，知为兄弟。而进士之从曾孙礼部尚
书度，乃谓“黄氏居江浙者，大抵出于建之浦城，其先
由建而婺，由婺而越。”二说尢异，并识于此，以待咨访
焉。